  Виталий Пронин Пизы вордскыку,удмуртъёс сӥзьылӥзы: армилы мед яралоз, таза мед будоз. Дыр воштӥськиз, служба нуон шоры но табере пӧртэм синмын учко: одӥгъёсыз сое дыр быдтон гинэ шуо, мукетъёсыз, азьло сямен ик, данъяло. Мар малпало та пумысен ас вакытаз сурон сапег нуллэмъёс? Суредаськись, Post dukes группаысь крезьгурчи Евгений Бикузин (Чудья Жени): Чудья Жени— Суредаськыны я кырӟаны быгатэ ке, пияш армиын уз ыштӥськы. Гажамон адями луоз. Монэн но озьы ик вал — суредаськон юрттӥз. Эшъёсы, офицеръёс ӵемысь курылӥзы гажано муртъёссылэн туспуктэмъёссыя портретъёссэс суреданы. Кин ке куре вал гожтэтсэ суредъёсын чебертыны. Бордгазетъёс но суредано. Службае ортчиз внутренней войскоосын, Москваын. Котырад — огыр-бугыр шоркар улон, вӧзад ик метро. Армие ӧй но сюры кадь. Милемлы оскемын вал порядокез чаклан, калыкез кышкытлыклэсь утён. Кыӵе ке бадӟым ужрадъёс — шуом, футбол — ортчыны кулэ ке, милемыз отчы нуылӥзы. Дембелёзь ӝыны ар кылемын на вал, рядовойысь ӝутӥзы — лейтенантлэн юрттӥсез каризы, солдатъёсты информировать каронъя висъетлы кыл кутӥсе пуктӥзы. Отын школаын кадь вал партаос, ӝажыосын книгаос но… чорыгъёсын аквариум. Озьы службаелэн ӝыны арез ортчиз книгаос сьӧрын. Меӵак верано ке, армия мон понна дыр быдтон вал. Мон угось университетэз йылпумъямын, диплом басьтэмын. Тодӥсько, маин выреме потэ. Нош армия та ужез ӝегатӥз гинэ. Малпасько, армия пыр ортчыны кулэ сыӵеос, кудъёсыз ӧз на шедьтэ асьсэды, уг тодо на, кыӵе удыс борды кыстӥське сюлэмзы. Армиын дыр вань малпаськыны, будыны.  